Toetused ja toetamised Jõelähtme vallas

Veel kümme-viisteist aastat tagasi oli puudega isikute ja eakate abistamine suurel määral abivajajate lähikondsete ja perekonna õlul. Väga tihti oli peamine lahendus kas perekonna pühendumine abivajajale, vallavalitsuse koduhooldustöötaja abi või siis juba abivajaja paigutamine hooldekodusse. Tänapäeval on sotsiaalhoolekanne teinud olulisi edusamme ja lahendusi on väga palju enam, pakkudes kombineeritud hooldust vastavalt isiku vajadusele ja personaalselt koostatud hooldekavale. Sotsiaalsetesse raskustesse sattunud inimeste abistamisel ja tema olukorra parandamisel tehakse koostööd inimese enda, tema perekonna, sotsiaaltöötaja, tööhõivekonsultandi, aga ka näiteks tööandja, arsti, õpetaja ja teiste inimesega kokkupuutuvate spetsialistidega. Selliste kombinatsioonidega on võimalik abivajajale pakkuda just sellist teenust, nagu talle parajasti sobib.

Jõelähtme vallas tegutseb vastremonditud ruumides juba teist aastat valla allasutus Jõelähtme Valla Päevakeskus keskusehoonega Kostiveres. Just valla keskel asuvas ajaloolises hoones on mugavam jõuda kiiresti abivajajateni ja ka vastupidi. Paljud teenused on täiesti uued ja loodud eurotoetuste kaasabil. Need võimaldavad abivajajal hakkama saada iseseisvalt oma kodus ja hooldekodusse paigutamist saab vältida või oluliselt edasi lükata. Abivajajad saavad enam osaleda ja olla kaasatud kogukonnas sh töötada. Samuti on lihtsam omastel ja perekonnaliikmetel, kelle hoolduskoormust vähendatakse ja kel on võimalik ka käia tööl.

Kaks uut europrojekti, milles Jõelähtme vallavalitsus osaleb juba teist aastat:

* **Jõelähtme Vallavalitsus viib ellu projekti "Tervikliku sotsiaalhoolekandelise abi mudeli välja arendamine ja kasutusele võtmine hoolduskoormusega tööealiste inimeste toetamiseks Jõelähtme vallas". Projekti eesmärk** on tööealise inimese hoolduskoormuse vähendamine ning tööturule sisenemise või tööturul jätkamise toetamine või tööealise erivajadustega inimese toimetuleku toetamine tööturule sisenemise või tööturul jätkamise võimekuse suurendamiseks. **Projekti tulemusena** on tervikliku sotsiaalhoolekandelise abi mudeli toel vähendatud vähemalt 60 tööealise inimese hoolduskoormust ning vähemalt 50% neist on tööturul. Sisuliselt tähendab see seda, et Jõelähtme vallavalitsus teeb kõik endast oleneva, et hooldatava lähedased saaksid käia tööl ja ei peaks kogu oma aega pühendama lähedase hooldamisele.
* **Jõelähtme Vallavalitsus osaleb sotsiaalkindlustusametiga katseprojektis „Isikukeskse erihoolekande teenusmudeli rakendamine kohalikus omavalitsuses".**

Sihtrühmaks on raske, sügava või püsiva kuluga psüühilise  erivajadusega tööealised inimesed (16. eluaastast kuni vanaduspensioni eani), kes samal ajal ei ole erihoolekandeteenuse kasutajad ja vajadusel ka nende perekonnad.

Uus teenusmudel toetab psüühilise erivajadusega inimeste ühiskonnaelus osalemist ja kaasamist kogukonna tasandil, sh psüühilise erivajadusega inimeste võimetekohast osalemist tööhõives.

Projekti eesmärk on parandada abivajaduse varajast märkamist ja suurendada projekti sihtrühmale vajalike teenuste kättesaadavust, arendades välja teenusmudeli kus psüühilise erivajadusega inimesele ja tema lähedastele osutatakse abi ühe tervikuna, lähtudes inimesest ja tema perekonna vajadustest. Selleks on teenuste tegevused jagatud teenuskomponentideks, mida on võimalik paindlikult kombineerida ja kohandada vastavalt inimese abivajadusele.

Lisaks eelmainitud projektidele saab Jõelähtme vallast toetust ravimite kompenseerimiseks; raviprotseduuridel osalemiseks; ortopeediliste ja invatehniliste abivahendite ostmisel ja rentimisel (v.a hambaproteesid); dokumentide taotlemiseks; prillide ostmiseks; lastele riiete ja jalanõude ostmiseks; küttetoetust; koolieelsele lasteasutusele toiduraha ning osalustasu maksmiseks, õpilaskodu kohatasu maksmiseks vähekindlustatud leibkondade laste ning õpi-ja/või käitumisraskustega õpilaste eest; transporditoetust; eluruumide kohandamiseks isikutele, kellel on raskusi eluruumis liikumise ning endaga toimetulekuga, samuti makstakse vältimatut ühekordset sotsiaalabi erijuhtudel. Nimekiri on pikk ja vastavad vajalikud toetused saate välja selgitada, kui pöördute otse Jõelähtme valla sotsiaalosakonna poole. Kindlasti liigub nii Jõelähtme valla kui ka kogu Eesti ühiskond selle poole, et tulevikus saame pakkuda veel rohkem vajalikke toetusi.